Proposta konġunta għal REGOLAMENT TAL-KUNSILL li jemenda r-Regolament (KE) Nru 765/2006 dwar miżuri restrittivi kontra l-President Lukashenko u ċerti uffiċjali tal-Belarus /* KUMM/2011/0026 finali - NLE 2011/0009 */





MT || IL-KUMMISSJONI EWROPEA || IR-RAPPREŻENTANT L-GĦOLI TAL-UNJONI EWROPEA GĦALL-AFFARIJIET BARRANIN U L-POLITIKA TA' SIGURTÀ Brussel 24.1.2011 KUMM(2011) 26 finali 2011/0009 (NLE) Proposta konġunta għal REGOLAMENT TAL-KUNSILL li jemenda r-Regolament (KE) Nru 765/2006 dwar miżuri restrittivi kontra l-President Lukashenko u ċerti uffiċjali tal-Belarus MEMORANDUM TA’ SPJEGAZZJONI (1) Id-Deċiżjoni tal-Kunsill Nru 2010/639/PESK tal-25 ta' Ottubru 2010 tipprovdi għall-applikazzjoni ta' miżuri restrittivi kontra, fost oħrajn, persuni responsabbli għall-vjolazzjonijiet tal-istandards elettorali internazzjonali fl-elezzjonijiet presidenzjali fil-Belarus fid-19 ta' Marzu 2006, u r-ripressjoni relatata fuq is-soċjetà ċivili u l-oppożizzjoni demokratika. (2) Wara problemi simili fl-elezzjonijiet presidenzjali tad-19 ta' Diċembru, ir-Rappreżentant Għoli tal-UE għall-Affarijiet Barranin u l-Politika ta' Sigurtà u l-Kummissjoni jipproponu li jiffriżaw il-fondi u r-riżorsi ekonomiċi tal-persuni responsabbli għall-vjolazzjonijiet tal-istandards elettorali internazzjonali u għar-ripressjoni relatata fuq is-soċjetà ċivili u l-oppożizzjoni demokratika, u ta' dawk il-persuni fiżiċi u ġuridiċi, entitajiet u korpi assoċjati magħhom. Dan għandu jsir permezz tar-Regolament li huwa bbażat fuq l-Artikolu 215 tat-Trattat dwar il-Funzjonament tal-Unjoni Ewropea (TFUE). Għal dan il-għan qiegħed jiġi propost li jiġi emendat ir-Regolament tal-Kunsill (KE) Nru 765/2006 dwar miżuri restrittivi kontra l-President Lukashenko u ċerti uffiċjali tal-Belarus. (3) L-Artikolu 291(2) tat-TFUE jipprovdi li, fejn ikunu meħtieġa kundizzjonijiet uniformi għall-implimentazzjoni ta’ atti tal-Unjoni li huma legalment vinkolanti, bħal Regolamenti bbażati fuq l-Artikolu 215 tat-TFUE, dawk l-atti għandhom jgħaddu setgħat implimentattivi lill-Kummissjoni jew, lill-Kunsill f’każijiet speċifiċi ġġustifikati kif xieraq. (4) Id-Deċiżjoni tal-PESK tistipula li l-Kunsill għandu jrendi disponibbli dikjarazzjoni tar-raġunijiet lil individwi, entitajiet jew korpi li jkunu ġew elenkati, biex ikollhom l-opportunità li jirrispondu u li jwettqu proċedura ta’ reviżjoni, meta persuni fiżiċi jew ġuridiċi, entitajiet jew korpi inklużi fl-Annessi ta’ dik id-Deċiżjoni jressqu osservazzjonijiet jew meta jressqu evidenza ġdida. Dan bil-għan li jiġi żgurat ir-rispett, b’mod partikolari, għad-drittijiet tad-difiża u d-dritt għal stħarriġ ġudizzjarju. Dawn id-drittijiet għandhom jiġu rrispettati wkoll mir-Regolament. (5) Il-Qorti tal-Ġustizzja għandha l-ġurisdizzjoni li tirrevedi d-deċiżjonijiet biex taħtar persuna fiżika jew ġuridika, entità jew korp kemm skont id-Deċiżjoni tal-PESK, kif ukoll skont ir-Regolament f’konformità mal-Artikoli 275 u 263 tat-TFUE, rispettivament. 2011/0009 (NLE) Proposta konġunta għal REGOLAMENT TAL-KUNSILL li jemenda r-Regolament (KE) Nru 765/2006 dwar miżuri restrittivi kontra l-President Lukashenko u ċerti uffiċjali tal-Belarus IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215(1) tiegħu, Wara li kkunsidra d-Deċiżjoni tal-Kunsill 2010/639/PESK tal-25 ta' Ottubru 2010 dwar il-miżuri restrittivi kontra l-Belarus[1] hekk kif ġiet emendata permezz tad-Deċiżjoni tal-Kunsill 2011/…/PESK ta' … 2011[2], Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u mill-Kummissjoni Ewropea, Wara konsultazzjoni mal-Kontrollur Ewropew għall-Protezzjoni tad-Dejta, Billi: (1) Id-Deċiżjoni tal-Kunsill Nru 2010/639/PESK kif emendata tipprovdi għall-iffriżar tal-fondi u r-riżorsi ekonomiċi, fost affarijiet oħra, tal-persuni responsabbli għall-vjolazzjonijiet tal-istandards elettorali internazzjonali fl-elezzjonijiet presidenzjali fil-Belarus fid-19 ta' Diċembru 2010, u r-ripressjoni relatata fuq is-soċjetà ċivili u l-oppożizzjoni demokratika, u ta' dawk il-persuni fiżiċi u ġuridiċi, entitajiet u korpi assoċjati magħhom. (2) Dawn il-miżuri jaqgħu fi ħdan l-ambitu tat-Trattat dwar il-Funzjonament tal-Unjoni Ewropea u għalhekk, notevolment bil-ħsieb li tiġi żgurata l-applikazzjoni uniformi tagħhom mill-operaturi ekonomiċi fl-Istati Membri kollha, hija meħtieġa azzjoni regolatorja fil-livell tal-Unjoni sabiex tiżgura l-implimentazzjoni tagħhom. (3) Dan ir-Regolament jirrispetta d-drittijiet fundamentali u josserva l-prinċipji rrikonoxxuti b’mod partikolari mill-Karta tad-Drittijiet Fundamentali tal-Unjoni Ewropea u notevolment id-dritt għal rimedju effettiv u għal proċess ġust, u d-dritt għall-protezzjoni ta’ dejta personali. Dan ir-Regolament għandu jiġi applikat f'konformità ma' dawk id-drittijiet u l-prinċipji. (4) Id-Deċiżjoni tal-Kunsill 2010/639/PESK tirrikjedi l-komunikazzjoni tad-deċiżjoni, inkluż il-bażi tal-elenkar, lil persuna, entità jew korp elenkati, u tipprovdi li jkollhom opportunità li jirrispondu, u li ssir proċedura ta’ reviżjoni, meta persuna fiżika jew ġuridika, entità jew korp inklużi fl-Annessi ta’ dik id-Deċiżjoni jressqu osservazzjonijiet jew meta tiġi ppreżentata evidenza ġdida. Dan bil-għan li jiġi żgurat ir-rispett, b’mod partikolari, għad-drittijiet tad-difiża u d-dritt għal stħarriġ ġudizzjarju. Dawn id-drittijiet għandhom jiġu rrispettati wkoll mir-Regolament. (5) Huwa xieraq li l-Kummissjoni tingħata s-setgħa li temenda l-lista ta' persuni, entitajiet u korpi li l-fondi u r-riżorsi ekonomiċi tagħhom għandhom jiġu ffriżati. Il-Kummissjoni għandha tirrevedi d-deċiżjonijiet tagħha dwar l-elenkar skont l-osservazzjonijiet u l-informazzjoni mressqa mill-persuni fiżiċi jew ġuridiċi, entitajiet jew korpi kkonċernati u mill-Istati Membri. (6) Għall-implimentazzjoni ta' dan ir-Regolament, u sabiex tinħoloq ċertezza legali massima fi ħdan l-Unjoni, għandhom ikunu disponibbli għall-pubbliku l-ismijiet u d-dejta rilevanti oħra rigward persuni fiżiċi u ġuridiċi, entitajiet u korpi li l-fondi u r-riżorsi ekonomiċi tagħhom għandhom jiġu ffriżati skont ir-Regolament. Kwalunkwe pproċessar ta' dejta personali għandu jirrispetta r-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000, dwar il-protezzjoni ta' individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta[3] u d-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995, dwar il-protezzjoni ta' individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta[4]. (7) Sabiex jiġi ggarantit li l-miżuri previsti f'dan ir-Regolament ikunu effettivi, dan ir-Regolament irid jidħol fis-seħħ minnufih, ADOTTA DAN IR-REGOLAMENT: Artikolu 1 Ir-Regolament (KE) Nru 765/2006 huwa emendat kif ġej: (1) L-Artikolu 2 huwa sostitwit b'dan li ġej: “Artikolu 2 1. Il-fondi u r-riżorsi ekonomiċi kollha tal-persuni fiżiċi jew ġuridiċi, entitajiet u korpi elenkati fl-Anness I jew fl-Anness IA, jew li huma proprjetà tagħhom, li huma miżmuma jew ikkontrollati minnhom, għandhom jiġu ffriżati. 2. L-ebda fondi jew riżorsi ekonomiċi ma għandhom jitpoġġew għad-dispożizzjoni, direttament jew indirettament, sabiex jibbenefikaw jew jagħtu benefiċċju lil persuni fiżiċi jew ġuridiċi, entitajiet jew korpi elenkati fl-Anness I jew fl-Anness IA. 3. Is-sehem, b'intenzjoni u apposta, f'attivitajiet li l-għan jew l-effett tagħhom hu, b'mod dirett jew indirett, l-evitar tal-miżuri msemmija fil-paragrafi 1 u 2 għandu jiġi pprojbit. 4. L-Anness I għandu jikkonsisti mill-persuni fiżiċi jew ġuridiċi, entitajiet u korpi li ssemmew fl-Artikolu 2(1)(a) tad-Deċiżjoni tal-Kunsill 2010/639/PESK, kif emendata. 5. L-Anness IA għandu jikkonsisti mill-persuni fiżiċi jew ġuridiċi, entitajiet u korpi li jissemmew fl-Artikolu 2(1)(b) tad-Deċiżjoni tal-Kunsill 2010/639/PESK, kif emendata.” (2) Għandu jiddaħħal l-Artikolu li ġej: "Artikolu 2b 1. L-Annessi I u IA għandhom jinkludu biss l-informazzjoni li ġejja dwar il-persuni fiżiċi elenkati: (a) għall-finijiet tal-identifikazzjoni: il-kunjom u l-ismijiet mogħtija (inklużi psewdonimi u titli, jekk ikun hemm); id-data u l-post tat-twelid; iċ-ċittadinanza; in-numri tal-passaport u tal-karta tal-identità; in-numri tat-taxxa u tas-sigurtà soċjali; is-sess; l-indirizz jew informazzjoni oħra dwar fejn jinsabu; il-funzjoni jew il-professjoni tagħhom; (b) id-data msemmija fl-Artikolu 4(1)(b); (c) ir-raġunijiet għall-inklużjoni. 2. L-Annessi I u IA jistgħu jinkludu wkoll informazzjoni dwar il-membri tal-familja tal-persuni elenkati, sakemm l-inklużjoni ta' din l-informazzjoni tkun ikkunsidrata neċessarja f'każ speċifiku bl-iskop waħdieni li tiġi vverifikata l-identità tal-persuna fiżika elenkata kkonċernata.” (3) L-Artikolu 3 huwa sostitwit b'dan li ġej: “Artikolu 3 1. B'deroga mill-Artikolu 2, l-awtoritajiet kompetenti tal-Istati Membri, kif indikat fil-websajts elenkati fl-Anness II, jistgħu jawtorizzaw ir-rilaxx ta' ċerti fondi jew riżorsi ekonomiċi ffriżati, jew jagħmlu disponibbli ċerti fondi jew riżorsi ekonomiċi ffriżati, taħt tali kondizzjonijiet li jidhrilhom xierqa, wara li jkunu ddeterminaw li l-fondi jew riżorsi ekonomiċi kkonċernati huma: (a) meħtieġa biex jissodisfaw il-ħtiġijiet bażiċi tal-persuni elenkati fl-Anness I jew fl-Anness IA, u l-membri dipendenti tal-familji tagħhom, inklużi ħlasijiet għal ikel, kera jew ipoteka, mediċini u trattament mediku, taxxi, ħlas ta’ assigurazzjoni u ħlasijiet għall-użu ta’ servizzi pubbliċi; (b) maħsuba esklussivament għall-ħlas ta’ onorarji professjonali raġonevoli u għar-rimborż ta’ spejjeż imġarrba b'konnessjoni mal-forniment ta’ servizzi legali; jew (c) maħsuba esklussivament għall-ħlas ta' onorarji jew ta' imposti għal servizzi għaż-żamma jew il-manutenzjoni ta' rutina ta' fondi jew riżorsi ekonomiċi ffriżati. 2. B'deroga mill-Artikolu 2, l-awtoritajiet kompetenti fl-Istati Membri, kif indikati fil-websajts elenkati fl-Anness II, jistgħu jawtorizzaw ir-rilaxx ta' ċerti fondi u riżorsi ekonomiċi ffriżati, jew jagħmlu disponibbli ċerti fondi jew riżorsi ekonomiċi ffriżati, fil-kundizzjonijiet li dawn iqisu bħala xierqa, wara li jkunu ddeterminaw li tali fondi jew riżorsi ekonomiċi huma meħtieġa għal spejjeż straordinarji, sakemm l-Istat Membru kkonċernat jinnotifika lill-Istati Membri l-oħra u lill-Kummissjoni, bir-raġunijiet li għalihom huwa jikkunsidra li għandha tingħata awtorizzazzjoni speċifika, mill-inqas ġimagħtejn qabel l-awtorizzazzjoni. 3. L-Istati Membri għandhom jinfurmaw lill-Istati Membri l-oħra u lill-Kummissjoni dwar kwalunkwe awtorizzazzjoni mogħtija taħt il-paragrafu 1 jew 2.” (6) L-Artikolu 8 huwa sostitwit b'dan li ġej: “Artikolu 8 1. Il-Kummissjoni għandha tingħata s-setgħa li: (a) temenda l-Annessi I u IA abbażi ta' deċiżjonijiet meħuda fir-rigward tal-Annessi IV u V tad-Deċiżjoni tal-Kunsill 2010/639/PESK, rispettivament; kif ukoll (b) temenda l-Anness II abbażi tal-informazzjoni pprovduta mill-Istati Membri. 2. Il-Kummissjoni għandha tikkomunika d-deċiżjoni tagħha lill-persuni fiżiċi jew ġuridiċi, entitajiet jew korpi inklużi fl-Anness I jew fl-Anness IA, jew direttament, jekk l-indirizz ikun magħruf, jew permezz tal-pubblikazzjoni ta' avviż, sabiex b'hekk tali persuni fiżiċi jew ġuridiċi, entitajiet jew korpi jingħataw l-opportunità li jressqu l-osservazzjonijiet tagħhom. 3. Fejn jiġu mressqa osservazzjonijiet jew fejn titressaq evidenza ġdida, il-Kummissjoni għandha tibgħat dawn l-osservazzjonijiet jew evidenza mressqa lill-grupp ta’ ħidma tal-Kunsill dwar l-Ewropa tal-Lvant u tal-Asja Ċentrali fejn titlob lil kull Stat Membru biex iressaq l-osservazzjonijiet tiegħu u, fejn xieraq, aktar informazzjoni. Il-perjodu biex jitressqu l-osservazzjonijiet u informazzjoni ulterjuri m’għandux ikun ta' aktar minn tliet xhur. 4. Il-Kummissjoni għandha tirrevedi d-deċiżjoni tagħha skont l-osservazzjonijiet u l-informazzjoni mressqa mill-persuni fiżiċi jew ġuridiċi, entitajiet jew korpi inklużi fl-Anness I jew fl-Anness IA u mill-Istati Membri. Il-Kummissjoni għandha tinforma lill-persuni fiżiċi jew ġuridiċi, entitajiet jew korpi dwar ir-riżultat tar-reviżjoni. 5. Il-Kummissjoni għandha tipproċessa d-dejta personali sabiex twettaq il-kompiti tagħha skont dan ir-Regolament. Dawn il-kompiti jinkludu: (a) it-tħejjija u t-tfassil ta' emendi tal-Anness I u tal-Anness IA ta' dan ir-Regolament; (b) l-inklużjoni tal-kontenut ta' dawn l-annessi fil-lista elettronika u konsolidata ta' persuni, gruppi u entitajiet soġġetti għal sanzjonijiet finanzjarji tal-UE, li hija disponibbli fuq il-websajt tal-Kummissjoni[5]; (c) l-ipproċessar ta’ informazzjoni dwar l-impatt tal-miżuri ta’ dan ir-Regolament bħall-valur tal-fondi ffriżati u informazzjoni dwar awtorizzazzjonijiet mogħtija mill-awtoritajiet kompetenti. 6. Il-Kummissjoni tista’ tipproċessa dejta rilevanti li tirrigwarda reati kriminali mwettqa minn persuni fiżiċi elenkati, u kundanni kriminali jew miżuri ta' sigurtà dwar dawn il-persuni, sa fejn dan l-ipproċessar huwa meħtieġ għat-tħejjija tal-Anness I jew tal-Anness IA ta’ dan ir-Regolament ikkonċernat. Tali dejta m'għandhiex tiġi ppubblikata jew skambjata. 7. Għall-finijiet ta' dan ir-Regolament, l-unità tal-Kummissjoni elenkata fl-Anness II nħatret bħala "kontrollur" għall-Kummissjoni skont it-tifsira tal-Artikolu 2(d) tar-Regolament (KE) Nru 45/2001, sabiex ikun żgurat li l-persuni fiżiċi kkonċernati jkunu jistgħu jeżerċitaw id-drittijiet tagħhom skont ir-Regolament (KE) Nru 45/2001.” (7) Għandu jiddaħħal l-Artikolu li ġej: “Artikolu 9b Fejn f'dan ir-Regolament, ikun hemm ir-rekwiżit li l-Kummissjoni għandha tiġi nnotifikata, infurmata jew mgħarrfa bi kwalunkwe forma ta' komunikazzjoni, li l-indirizz u d-dettalji l-oħra tal-kuntatt li għandhom jintużaw għal din il-komunikazzjoni għandhom ikunu dawk indikati fl-Anness II.” (9) It-test stabbilit fl-Anness I għandu jiddaħħal fir-Regolament (KE) Nru 765/2006 bħala l-Anness IA. (10) L-Anness II tar-Regolament (KE) Nru 765/2006 qed jiġi emendat skont l-Anness II. Artikolu 2 Dan ir-Regolament għandu jidħol fis-seħħ fil-jum tal-pubblikazzjoni tiegħu f' Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President ANNESS I “ANNESS IA Il-lista ta' persuni fiżiċi u ġuridiċi, entitajiet jew korpi imsemmija fl-Artikoli 2(1), 2(2) u 2(5) (Għandha timtela mill-Kunsill)” ANNESS II L-Annes II (Il-websajts għall-informazzjoni dwar l-awtoritajiet kompetenti msemmija fl-Artikolu 3, 4(2) u 5, u l-indirizz għan-notifikazzjonijiet lill-Kummissjoni Ewropea) għar-Regolament (KE) Nru 765/2006 huwa emendat kif ġej: (1) It-Titolu tal-Anness huwa ssostitwit b'dan li ġej: "Il-websajts li jipprovdu informazzjoni dwar l-awtoritajiet kompetenti msemmija fl-Artikoli 3, 4(2), 5 u 8(7), u l-indirizzi għan-notifiki lill-Kummissjoni Ewropea" (2) It-taqsima 'Indirizz għan-notifikazzjonijiet lill-Kummissjoni Ewropea' hija ssostitwita b'dan li ġej: “Indirizz għan-notifiki lill-Kummissjoni Ewropea jew għal kwalunkwe komunikazzjoni oħra magħha: Il-Kummissjoni Ewropea Is-Servizz tal-Istrumenti tal-Politika Esterna Unità FPIS.2 CHAR 12/106 B-1049 Bruxelles/Brussel Il-Belġju Email: relex-sanctions@ec.europa.eu Tel.: (32 2) 295 55 85 Faks: (32 2) 299 08 73” [1] ĠU L 280, 26.10.2010, p. 18. [2] ĠU L …, …2011, p. … . [3] ĠU L 8, 12.1.2001, p. 1. [4] ĠU L 281, 23.11.1995, p. 31. [5] http://ec.europa.eu/external_relations/cfsp/sanctions/consol-list_en.htm